משרד הבריאות בעזה: פלסטיני בן 28 נהרג מאש צה"ל מזרחית לחאן יונס - מדיני ביטחוני - הארץ
משרד הבריאות בעזה: פלסטיני בן 28 נהרג מאש צה"ל מזרחית לחאן יונס
איזנקוט קיצר את ביקורו בפולין לקראת התחדשות ההפגנות מחר, ובצבא מקווים להפחית את רמת האלימות בהן. ליברמן לחמאס: "לעולם לא תצליחו לשבור אותנו"
פלסטיני על רקע שריפת צמיגים בגבול רצועת עזה, בשישי האחרוןצילום: Khalil Hamra/אי־פי
פלסטיני בן 28 נהרג היום (חמישי) מירי חי - כך הודיע משרד הבריאות בעזה. ההרוג, מוחמד אשוחרי, נפגע בחזה מזרחית לחאן יונס. מאז שהחלו ההפגנות בגבול הרצועה נהרגו 34 פלסטינים מאש צה"ל. זהו ההרוג השני היום בעזה, לאחר שהבוקר נהרג אדם בתקיפת חיל האוויר ברצועה.
ההפגנות בגבול רצועת עזה צפויות להתחדש מחר, ובצבא מקווים שיצליחו להפחית את רמת האלימות והחיכוך עם החיילים. בשבוע האחרון ניסה צה"ל להפחית את גובה הלהבות באמצעות איום על חמאס, ובמקביל, בעזרת הקלה על תושבי הרצועה. צה"ל איים על חמאס כי יפגע בו גם בעומק הרצועה ולא רק באזור הגדר, ובד בבד הגדיל את האזור שבו דייגי עזה מורשים לדוג. על אף הכנות אלו, הרמטכ"ל גדי איזנקוט החליט לקצר את ביקורו לרגל יום השואה בפולין לקראת ההפגנות ובשל המתיחות בגבול סוריה.
עזה לעולם לא שוכחת
ישראל מנעה משני תושבי עזה לקבל טיפול בגדה כי הפגינו בגבול, ורגליהם נכרתו
שר הביטחון, אביגדור ליברמן, פנה הערב לחמאס ואמר: "המסר שלי לשכנינו מדרום - לעולם לא תצליחו לשבור אותנו. שנו כיוון ותתחילו לחשוב, לא על איך להשמיד את מדינת ישראל, אלא איך להתקיים לצד מדינת ישראל". ליברמן אמר את הדברים בעצרת המרכזית הנועלת את אירועי יום השואה בקיבוץ יד מרדכי.
בוועדה המארגנת את ההפגנות מצפים שיגיעו אלפי בני אדם לאזור גדר המערכת. לפי הודעת הוועדה, מחר צפויים המשתתפים לשרוף דגלי ישראל לאורך הגבול ולהניף דגלי פלסטין. מקורות בוועדה הגדירו את ההפגנות ביום שישי האחרון כהצלחה, ואמרו כי הוועדה החליטה לאמץ בכל סוף שבוע "פעילות מיוחדת שתזכה לסיקור רחב והתעניינות בינלאומית", זאת לאחר שבשישי האחרון שרפו הפלסטינים צמיגים.
ברצועת עזה דיווחו על הכנת בקבוקי תבערה לקראת מחר ועל הגדרת היום כ"יום המולוטוב", אך בוועדה המארגנת דחו את היוזמה והדגישו כי מדובר ב"התנגדות לא אלימה". חבר בוועדה אמר ל"הארץ": "ישראל מנסה בכל דרך להדביק את התהלוכה לחמאס ונוח לה מאוד אם הפעילות תעבור לפסים אלימים מצד הפלסטינים, ולכן לא נאפשר זאת". בנוסף, חבר הוועדה אמר כי בשבוע האחרון תקפה ישראל עמדות ומתקנים של חמאס, ולדבריו הדבר מעיד כי ישראל מנסה לגרור את הפלגים הפלסטינים לעימות חזיתי.